Papersnake/gushiwen huggingface dataset:
听文都知吹箫
梅尧臣（宋代）

虞舜已去苍梧野，秦女骖鸾无复下。
箫管人间不解传，帝乐部中能亦寡。
欲买小鬟试教之，教坊供奉谁知者。
晏识文公始致来，劝接贱生宜强且。
乃呼侧坐吹一曲，惊顾顿嘶堂下马。
吾妻闺中闻不闻，稚女扳帘笑娇奼。
未敢多听便遣还，赠饮单杯向身泻。
同敬夫游至华阳谷闻歌妙曲
何景明（明代）

名邑今重过，终南第一游。山中白雪倡，天上綵云流。

柳散秦川色，花含杜曲愁。同时霄汉侣，十载卧林丘。
长须国驸马咏妻
长须国驸马（唐代）

花无叶不妍，女无须亦丑。丈人试遣惣无，未必不如惣有。
送邬文伯归侍临川二首
史弥宁（宋代）

易学寥寥一线然，谁人口里说先天。
近来惟有朴斋老，白首焚芗尚草玄。
偈颂一百二十三首 其二
释普度（宋代）

悟道染泥沙，佛祖生冤家。新半山为甚烧香礼拜，明珠绝颣，皓玉无瑕。
青玉案
刘辰翁（宋代）

之苦，自伐去也。归涂悄然念之，作此以示同行。

稠塘旧是花千树。曾泛入、溪深误。前度刘郎重唤渡。漫山寂寂，年时花下，往往无寻处。

一年一度相思苦。恨不抛人过江去。及至来时春未暮。兔葵燕麦，冷风斜雨，长恨稠塘路。
上千尺峡百尺峡至温神洞宿
屈大均（明代）

十八盘尽见西峰，游人匍匐上芙蓉。攀援铁绠数千尺，身似飞猿时一掷。

阴阴天井上穿天，袅袅石梯悬度石。神爽先飞玉女峰，啸歌暂憩羽人宅。

月中明灭白云流，风外砰磅瀑泉激。咫尺翻愁帝座逼，吐纳聪明慎今夕。
由妙庄严路至普济寺三章 其三
姚燮（清代）

手握如意珠，披渊入龙藏。传灯录秘辞，证之义皆当。

世尊法总持，满月帝王相。仗卫诸天神，俨列光武将。

玉罂一勺泓，寸心万古养。寸心如兹山，独立谢依傍。

钟梵出峡迟，星斗落檐亮。且抱青莲眠，莲浮大海上。
肃州八景 其二 北陌平沙
戴弁（明代）

北上高楼接大荒，塞原如掌思茫茫。朔风怒卷黄如雾，夜月轻笼淡似霜。

弱水西流青海远，将台南去黑山长。远人遥指斜阳外，蔓草含烟古战场。
时斋新植
葛绍体（宋代）

红栏一带树青青，帘幙风轻颺晓晴。
日转花阴燕飞去，堂中惟有读书声。
岁暮六言
晁说之（宋代）

腊尾岂堪北去，年头又怯东奔。
萍梗往来覆载，燕雀俯仰乾坤。
和道卿舍人奉祠太一斋宫
宋祁（宋代）

地占丛霄胜，人持禁橐来。
诗长清夜遍，祠罢素秋回。
爽籁天中发，虚絃月际开。
无容以风解，身自到蓬莱。
答崔法曹
戴叔伦（唐代）

后会知不远，今欢亦愿留。江天梅雨散，况在月中楼。
孔君亮廊中新葺阙里西园弃官而归
苏辙（宋代）

宦情牢落苦思归，君侧无人留子思。
手种松筠须灌溉，亲修寝庙忆烝祠。
定应此去添桃李，还似旧茔无棘茨。
他日东游访遗烈，因公导我谒先师。
福州送郑楚材赴京，时监察刘公亮有感激郑意
欧阳詹（唐代）

美人河岳灵，家本荥水濆。门承若兰族，身蕴如琼文。

早折青桂枝，俯窥鸿鹄群。迩来丹霄姿，远逐苍梧云。

有伊光鉴人，惜兹瑶蕙薰。中酣前激昂，四座同氛氲。

海郡梅霪晴，山邮炎景曛。回翔罢南游，鸣唳期西闻。

秦塞鸾凤征，越江云雨分。从兹一别离，伫致如尧君。
题旌教院僧房云舫又名百漏船三首 其三
张侃（宋代）

既名云舫知归宿，何用多言惹是非。水到渠成添百漏，可怜未解箭真机。
九日寄杨方叔
姜特立（宋代）

安稳杨夫子，秋来阙寄音。
遥怜好兄弟，相伴老山林。
菊是故园色，人无旧赏心。
云萍两漂泊，西望一长吟。
望江怨·东风急
牛峤（唐代）

东风急，惜别花时手频执，罗帏愁独入。马嘶残雨春芜湿。
倚门立，寄语薄情郎，粉香和泪泣。
杂曲歌辞 其五
李廓（唐代）

遨游携艳妓，装束似男儿。杯酒逢花住，笙歌簇马吹。

莺声催曲急，春色讶归迟。不以闻街鼓，华筵待月移。
卜算子
刘克庄（宋代）

乱似盎中丝，密似风中絮。行遍茫茫禹迹来，底是无愁处。

好客挽难留，俗事推难去。惟有翻身人醉乡，愁欲来无路。
送恂上人还吴
储光羲（唐代）

洛城本天邑，洛水即天池。君王既行幸，法子复来仪。

虚室香花满，清川杨柳垂。乘闲道归去，远意谁能知。
寄公安令孙仲恭
邹浩（宋代）

得君宁独为葭莩，两度湘中眷我殊。兵拥渡江犹缱绻，帆催离寺尚踌蹰。

莱公庙北民歌鲁，贾傅城东地入吴。会面不知何日再，但观休显继龙图。
读史记
薛季宣（宋代）

公旦征淮难疐尾，仲尼去鲁速吹毛。圣贤出处平生事，间不容针却中惊。
答张伯常之郢州涂中见寄
司马光（宋代）

适意遗轩冕，轻於鸿一毛。
扁舟千里远，佳句百篇豪。
酒饮宜城美，歌闻白雪高。
家林已春色，慎勿滞江皋。
尚书命题瓦砚
徐寅（唐代）

远向端溪得，
皆因郢匠成。
凿山青霭断，
琢石紫花轻。
散墨松香起，
濡毫藻句青。
入台知价重，
著匣恐生麈。
守墨还全器，
临池草著句。
春闱携就试，
军漠载将行。
不独雄文阵，
兼能助笔耕。
莫嫌涓滴润，
深染古今情。
洗处无瑕玷，
添时识满盈。
兰亭如见用，
敲戛有金声。
次韵吉父见寄新句
吕本中（宋代）

词源久矣多岐路，句法相传共一家。良贾深藏宜有待，大圭可宝在无瑕。

长江渺渺看秋注，孤骛悠悠伴落霞。盛欲寄书商榷此，岭南不见雁行斜。
春晓散步
葛绍体（宋代）

书满晓窗看不暇，推书起步略寻闲。
春酣风日生光怪，不在烟村花柳间。
相见欢
孙荪意（清代）

娇莺啄响花铃。梦频惊。又是困人时节、近清明。

杨花白。梨花雪。正新晴。睡起春风别院、簸钱声。
酬乐天喜邻郡（此后并越州酬和并各次用本韵）
元稹（唐代）

蹇驴瘦马尘中伴，紫绶朱衣梦里身。符竹偶因成对岸，

文章虚被配为邻。湖翻白浪常看雪，火照红妆不待春。

老大那能更争竞，任君投募醉乡人。
答诚斋问卜
唐人鉴（宋代）

闻爇炉香要决疑，不疑何用卜著龟。
圣人自有韦编在，进退存亡岂不知。
长相思·对重阳
程垓（宋代）

对重阳。感重阳。

身在西风天一方。年年人断肠。

景凄凉。客凄凉。

纵有黄花只异乡。晚云连梦长。
元夕遣怀二首
陈造（宋代）

陆海莲开夜色鲜，短檠灯下掩陈编。
风姨竟日鸣条罢，月姊因谁得意圆。
题山桥十首
王柏（宋代）

北山之北两山驰，一迳蜿蜒石作梯。
脚力倦时山始好，芙蓉东畔赤松西。
偈公六十五首
释咸杰（宋代）

世尊拈花，勾贼破家。
迦叶微知，声前失照。
车峰辊毬，双放双收。
玄沙未彻，眼中拔屑。
云门顾鉴，递相脱赚。
俱胝坚指，全无巴鼻。
遮一队汉，敌国家财。
老榕
何绛（明代）

幸得存生意，先朝雨露恩。低枝盘小阁，留荫在平原。

盛夏炎偏减，高天日易昏。良材吾所惧，匠石顾何烦。
书蔡香祖掌教海南杂著后 其五
施钰（清代）

取径迂回入粤西，羊城春色目中迷。游魂幸得惊初定，任却木绵百鸟啼。
次韵林芳叔 其二
陈著（宋代）

官府年头事，山中知未知。更新夏正朔，依旧汉威仪。

病脚春扶起，归心雨压迟。东家未吾厌，饱饭细论诗。
观文丁右丞挽辞二首
梅尧臣（宋代）

春风百花发，露挽九原归。
白马悲鸣驻，黄鹂下上飞。
垅边新柏盛，门外吊人桥。
独见东床客，攀车泪湿衣。
子中兄再示新诗以妃为僭次韵解嘲
周必大（宋代）

妃即嫔嫱非并后，公卿虽备要严徐。
黄裳敢僣夫人服，紫袖聊瞻御坐裾。
石韫山辉元倚玉，媠飞海运本名鱼。
莫因韩李同佳传，便废千年太史书。
东征诗赠开府梁公三首 其三
欧大任（明代）

饮马长城下，雪深水且寒。从军乐从谁，歌舞出蓟门。

我公秉斧钺，帷幄不下坛。煌煌麒麟袍，峨峨神羊冠。

鼓行疾先登，申令独取残。中权养善木，前茅沙河川。

乌占楚幕空，鹳鸣感东山。一言挟纩温，投醪万人欢。

如林托后乘，同心谅非难。振旅论奇功，麟阁永不刊。
吟秋七律七首 其七 秋蝉
张懋勋（清代）

垂杨零落不成行，抱叶惊寒怯晓霜。韵远非关风力劲，怀清只饮露华凉。

碧梧院落嘶残月，红杏园林怨夕阳。以后枝头莫高唱，恐防身后有螳螂。
游三茅忽得佳处留赠乡黄冠师
许及之（宋代）

三茅观里仙为宅，七宝山头玉作堆。不尽经行奇特处，只教留作等閒来。
时宰生日诗三十绝 其三
周紫芝（宋代）

秦汉功由百战成，庙堂何代不谈兵。凌烟阁上从头数，谁解垂衣致太平。
兰亭诗二首 其二
谢安（魏晋）

相与欣佳节，率尔同褰裳。薄云罗阳景，微风翼轻航。

醇醪陶丹府，兀若游羲唐。万殊混一理，安复觉彭殇。
南湖诗 其二
刘攽（宋代）

一樽芳酒数篇诗，坐待南湖夕景低。日照杏花堆火齐，水涵天色湛玻璃。

静中鱼鸟浑相忘，醉里风光时易迷。还有渔舟澹客兴，谁言不似武陵溪。
晚书二首
赵蕃（宋代）

抱道等金玉，乃不知自珍。
终朝噂{左口右沓}间，叩门复随噂。
那知江湖叟，生计竿与纶。
逢人问售否，或至生怒嗔。
此理何谓然，即我我即人。
冬景 其二
黄文仪（清代）

万象绕归仁寿镜，一尘不翳玉壶冰。裁成妙句偶然得，兴到研云写紫藤。
颂古四十四首
释师范（宋代）

黯澹滩，黯澹滩，
十只船来九只翻。惟有三山陈上舍，
我向陆地裹行，看你奈我何。
送皇甫百泉兵宪滇南
黄姬水（明代）

滇南万里宦游人，此地山川辟自秦。
蜀帝犹啼杜宇血，汉皇空祀碧鸡神。
晴岚雾湿常疑雨，寒涧花开不待春。
君去宣威到夷落，白狼槃木定来宾。
乐樵为张叔高作
徐庸（明代）

原田每每连清湖，荷钓执竿耕钓徒。平生自谓得所乐，所乐虽钓非樵夫。

梁鸿山深路行曲，留侯之孙驾茅屋。屋头流水泻来清，石砺斧斤樵树木。

天风飒飒两鬓寒，绿萝制衣班竹冠。芒鞋不踏尘土径，清风直入秋云端。

披星出门带酒倾，施担或时亲汗简。践蛇冲虎只寻常，五十功名心却懒。

青松不采独采花，松花酿酒倾流霞。钓徒耕叟喜相道，醉乡乐嘉生春华。

识鸟东西朝复暮，眼底光阴肯虚度。幸逢宇宙息干戈，况有儿孙应门户。

多君此乐乐最宜，此乐自知人不知。广寒老刚莫相笑，我欲与汝同襟期。
出郊题瀼东人家屋壁
冯时行（宋代）

入座山如屏障，卷帘风满衣襟。
正是梅花时候，怡融恰似春深。
风引晴云度去，腊催残叶飞来。
短景余寒几日，安排都放花开。
水龙吟 春晚
张绍文（宋代）

日迟风软花香，困人天气情怀懒。牡丹谢了，酴醾开后，红稀绿懒。

慵下妆楼，倦吟鸾镜，粉轻脂淡。叹韶华迤逦，将春归去，沉思处、空肠断。

长是愁蛾不展。话春心、只凭双燕。良辰美景，可堪虚负，登临心眼。

雁杳鱼沉，信音难托，水遥山远。但无言，倚遍阑干十二，对芳天晚。
句
晁说之（宋代）

抚掌笑木奴，尔岂当封侯。
题画
牛运震（清代）

泼墨似云林，秋意森满幅。石气翻空青，古树寒如束。

樵径寂无人，西风下丛竹。
述怀
陆游（宋代）

尺寸虽无补县官，此心炯炯实如丹。
羯胡未灭敢爱死？尊酒在前终鲜欢。
亚父抱忠撞玉斗，虞人守节待皮冠。
纵言老病摧颓甚，壮气犹凭後代看。
舍钱建阁深都寺
释了惠（宋代）

非愚非贤，非亲非冤。
渠不在后，我不在先。
共行难行道路，欲了未了因缘。
以松为誓，后五百年。
咄再来不直半文钱。
土桥
王初桐（清代）

鹿角关头小市廛，土桥雪后见平田。鸦盘枯树荒村外，云漏斜阳断塔前。

故国江山空极目，天涯风景又残年。可怜一宿萍踪地，回首安陵亦黯然。
赣州再赠
文天祥（宋代）

此别重逢又几时，赠君此是第三诗。
众人皆醉从教酒，独我无争且看棋。
凡事谁能随物竞，此心只要有天知。
自知自有天知得，切莫逢人说项斯。
丁酉岁闰五月病目三首 其二
谢晋（明代）

金风昨夜送秋来，病眼今朝稍觉开。阶下决明垂小美，呼儿摘取进茶杯。
巢燕
胡玢（唐代）

燕来巢我檐，我屋非高大。所贵儿童善，保尔无殃祸。

莫巢孀妇家，孀妇怨孤坐。妒尔长双飞，打尔危巢破。
八归 行石封山中小憩，见村乍焙茶偶咏
邹祗谟（清代）

翠霭朝轻，红云昼暖，石乳玉苕乍茁。斑筠初织青丝笼，恰是吴乍相约，春纤其撷。

香刺蒙蒙沾缀露，应摘尽、金蕾珠蘖，携轻篓、带笑归来，衣染暗香绝。

却早柴扉半掩，红泉初汲，中妇拍茶才歇。蒸凝青琼，焙来绿髓，制就些些雀舌。

看云鬟影动，幽意引奇芬初泄。倦文园、自来消渴，仙掌分尝，瓮瓯斟涧雪。
李仲宾墨竹四首
方回（元代）

乾坤各各变三爻，坎兑相依似泰交。
认得易中甘节卦，箨龙贞干写烟梢。
南堂八绝句 其六
邹浩（宋代）

风摇疏影落清漪，汎汎鱼儿趁晚嬉。不是来禽惊不去，窗前从此使人疑。
枕上
赵蕃（宋代）

风雨杂荒更，晨鸡不暇鸣。
客程难去住，秋感易凄清。
强说骚为仆，那知钱是兄。
长贫自吾事，未用悔平生。
满江红 孟州长冯巨川诞日
李俊明（元代）

解愠风来，天气爽、绿阴庭院。多少话、暂都分付，画梁双燕。明月欲随人意满，十分未惬?娥愿。但一年、一度寿觞时，身长健。玲珑曲，低低按。玻璃盏，深深劝。任春红、吹上桃花人面。簪履尽居弹铗下，烟岚休恨平嵩远。待试看、南极老人星，今朝见。
送石居上人归别业
释行海（宋代）

不忍送君杨柳津，隔江相忆始相亲。
未能款曲论心事，翻似寻常识面人。
一枕落花终夜雨，十扩芳草故乡春。
栽松若有青山剩，借结茅庐作近邻。
筑城谣
陈锡金（清代）

筑城不须大，国帑防伤害。筑城不须高，民力防疲劳。

城大城高何足恃，古来成城在众志。欲防胡人不胜防，长城枉筑万里长。

君不见，秦始皇。
潼关
颜光敏（清代）

连山觅路纵横断，粉堞当空结构牢。万里河流蒲坂动，九天秋色岳莲高。

燕齐无计挠秦帝，关陇频闻唱《董逃》。设险当年隶畿辅，庙谟亲见紫宸劳。
寄酬睦州晏殿丞
梅尧臣（宋代）

清潭吐明月，杳杳及吾庐。
流彩满怀袖，托情非鸟鱼。
朝因南涧雨，暮入北畦锄。
岂不藉余润，况兹方饭蔬。
次韵答曹州同官兼简范寥信中
吕本中（宋代）

好诗有味终难舍，俗事无功莫羡渠。破历屡翻深瓮酒，短檠时检旧窗书。

何年鸡黍先投社，是处田园可结庐。更请二公搜好句，一身疴痒要爬梳。
早秋
陆游（宋代）

秋入房栊夜渐长，纱厨笛簟怯新凉。
萤光得意穿帘隙，桐叶知时拂井床。
世事本来谁得鹿？人生何处不亡羊？灯前笑向吾儿说，又过铜匜半篆香。
杂诗 其一
佘翔（明代）

白雪何飘飘，游子多离忧。美人娇如花，娥娥临青楼。

佳期竟寂寞，蹉跎若河流。河流漫浩浩，相思令人老。

时物有如期，秉烛苦不早。
仙机岩
李纲（宋代）

云去仙机杼轴空，报章何日已成功。天孙织就烟霞锦，吹落溪山夕照中。
次昌仲弟喜雨一首
李如一（明代）

迩来萧索不堪闻，笔砚虽疏尚未焚。幸得甘霖扶秀实，好留衰骨共芳群。

食新屡饱无穷惠，吐故连收有韵文。桂树垂垂应伴月，可容豪兴席中分。
次韵二僧题永安壁上
释德洪（宋代）

二休书壁诗争妙，促席吟时愧不同。豪句大鲸秋驾浪，俊才细马晓追风。

支筇放荡千峰里，万事收藏一笑中。约我清溪老莲社，茅茨相映小桥东。
入苍山下岩寻曾子实先辈故居遗迹往往有题刻存焉
刘崧（元代）

层岩上苍翠，下结赤石沙。题刻不复辨，莓苔见欹斜。

始经茶岩幽，流泉注其窊。复登石楼重，谷吻奋以呀。

跻攀出众险，一目纵迩遐。窅窅平原中，群山如削瓜。

筼筜旧种竹，隐隐明秋霞。亦欲问青天，举觞酬黄华。

梯危且憩息，仰首闻叹嗟。蹊路梗不通，荆棘为我遮。

昔人苦好事，侈以名自誇。焉知百岁后，寂寞犹枯苴。

途穷日将夕，鸣鸟纷已哗。暮出藤萝中，还寻野人家。
咏汉高祖
唐·王珪（唐代）

汉祖起丰沛，乘运以跃鳞。
手奋三尺剑，西灭无道秦。
十月五星三，七年四海宾。
高抗威宇宙，贵有天下人。
忆昔与项王，契阔时未伸。
鸿门既薄蚀，荥阳亦蒙尘。
虮虱生介胄，将卒多苦辛。
爪牙驱信越，腹心谋张陈。
赫赫西楚国，化为丘与榛。
和秦寿之春晚偶成八绝
王之道（宋代）

花外霏微雨弄晴，乱红狼藉过清明。
伤春正苦无聊甚，接接欣闻噪鹊声。
三月十六日石湖书事三首
范成大（宋代）

春事日以阑，暑阴正清美。
拖筇入林下，秀绿照衣袂。
卢橘梅子入，樱桃桑椹紫。
荷依浪花颤，笋破苔色起。
风日收宿阴，物色有新意。
邻曲知我归，争来问何似!
病恼今有无？加饭日能几？
掀髯谢父老，衰雪已如此!
海鸟
祁寯藻（清代）

海鸟曰爰居，远巢西海西。如何九万里，翩然鲁郊栖。

将毋风为菑，中道胡不迷。古者雉獒贡，思患防端倪。

异哉臧孙智，曾不故府稽。一朝钟鼓飨，渐及弊与圭。

初筵尚震骇，久乃甘如锑。楼台蜃市旁，出入干虹霓。

海鸟非一族，同居情则睽。箕斗天汉高，乌鹊桥梁低。

织锦能几何，报章终日徯。天风吹海水，青冥安可梯。

午日今再中，为语桃都鸡。
叹发落
白居易（唐代）

多病多愁心自知，行年未老发先衰。

随梳落去何须惜，不落终须变作丝。
怀璧归赵处
梁维栋（明代）

想象当年怀璧时，剑横渭洛鬼神披。独怜版籍终秦献，长使英雄泪满颐。
高阳台·庚寅重阳夜淮关对月
黄之隽（清代）

就水分凉，将烟做暝，河边灯火阑珊。一叶西风，何时吹上长安。

窥船小月梳儿样，照行人、已怕霜寒。对清光，眉也应攒，鬓也应斑。

人家多少垂杨岸，想窗深画烛，枕卸云鬟。此际离愁，倚舷独坐更阑。

红茱黄菊家千里，向秋乡、寄梦都难。算行程、不是淮关，只当旸关。
送苏判院赴江东辟
朱翌（宋代）

春风桃李正开花，客路江山亦可嘉。
白鹭洲前浪山起，乌衣巷可夕阳斜。
一星终矣君重往，四壁萧然我独嗟。
元佑子孙今用尽，如公岂合在天涯。
用前韵酬清首座
王庭圭（宋代）

寺寄他乡客，家居何处僧。一盂钟后饭，数盏夜深灯。

出井初无索，斲轮还中绳。拟心观此境，阶级已成层。
何逢原寄和章再和前韵
何梦桂（宋代）

日暮归来弹铗歌，诗筒何处又相过。
人生百岁乐时少，春色三分尘土多。
愧乏丹砂修浑沌，且拚樽酒醉梦无。
莫向延秋门上叫，门楼无数白头鸟。
送子中待制 其三
释道潜（宋代）

平生长乐公，声华越三纪。文章两京齐，学术游夏比。

螭头足未安，符竹已屡徙。联翩开幕府，烂熳树桃李。

锋车入帝乡，天马行九轨。周旋有程度，驽驾安足拟。
秘阁檐摧李监仁甫得湖北漕用温公故事作小诗
周必大（宋代）

台门屋坏中丞去，秘阁檐摧少令归。
赖有温公遗事在，故应早晚入黄扉。
颂古十首
释师体（宋代）

越鸟巢南枝，胡马嘶北风。
狸奴并白牯，寸步不曾通。
千山都坐断，万派尽朝东。
天王才合掌，那吒扑帝钟。
环谷余国权名行亭曰环谷中以旧得朱子所书风月无边字扁之题诗四首 其四
蓝仁（明代）

风来环谷迥，月出野亭幽。树静泉声细，天清露彩收。

长留佳客坐，偏与阿戎游。共有司空趣，输君未老休。
题务中壁
秦观（宋代）

醡头春酒响潺潺，垆下黄翁寝正安。
梦入平阳旧池馆，隔花螭口吐清寒。
睡起戏题
释怀深（宋代）

吃粥吃饭过，听风听雨眠。莫将安乐法，容易与人传。
和贺子忱五首
曹勋（宋代）

樗散端如老郑迂，喜寻山水每携扶。
归来倦卧蓬门晚，犹忆松篁巧映途。
次刘秀野蔬食十三诗韵 其二 新笋
朱熹（宋代）

翛翛江上林，白日暗风雨。下有万玉虬，三冬卧寒土。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其四
朱熹（宋代）

西山一何高，云气出寒麓。中有无事人，鸣泉绕茅屋。

宴坐今几何，无以媚幽独。兴至偶成篇，呼儿为余读。
过石几岭庄舍漫书
李胜原（明代）

少年意气本豪雄，望望云霄第几重。身计独怜长在客，世情何似早归农。

一犁新雨春耕足，半醉香醪逸兴浓。寄语诸公秋有望，黄鸡白酒记相逢。
挽汤丞相三首
吴芾（宋代）

平步青云上，逢辰亦盛哉。
十年登两地，四见入中台。
独擅调元手，咸推济世才。
如何天不慦，一夕泰山颓。
赠崔伯易
王令（宋代）

巉岩恶面插苍须，中道时时自笑呼。
但怪佯狂轻去俗，果闻高论足开余。
恶看富贵庸男子，喜见徜徉隐丈夫。
我是自高无许可，今朝为子一长吁。
次韵二首 其二
韩淲（宋代）

有怀佳伴每忻然，岁晚相看不待言。应笑老身山涧曲，年年炙背只晴暄。
苦学涪翁夜过其家戏作
舒焕（宋代）

先生堂前雪月苦，弟子读书喧两庑。
撞门入室书纵横，蜡纸灯笼似云母。
和必先龙图谢酒兼呈沈次律
葛胜仲（宋代）

台阁高贤卧里门，清扬乖隔阻寒温。尚赊宴豆陪三雅，聊即烟邮寓一尊。

乱后官居同幕燕，春来香味忆河豚。溪亭午夜衔杯处，应对梅花淡月昏。
听弹琵琶偶成一绝
甘运源（清代）

酒怀依约想当年，倦倚交床听四弦。最爱隋唐宫调稳，晚凉风定落花前。
剡中别吴客
薛朋龟（宋代）

百道飞流向剡飞，高田不歉下田肥。吴人只道吴山好，黄独如拳也救饥。
壬辰寒食众春园
韩琦（宋代）

寒食郊园此会稀，吏民随意赏芳菲。樽前有乐人还去，墙外无芳蝶乱飞。

众里鞦韆应是騃，岸边鸥鸟却忘机。黄昏易觉春醪散，细雨迎风洒西归。
赠省安上人
赵湘（宋代）

闭门栖古寺，尘路杳无踪。
夜讲香飘月，晨斋磬入松。
石屏泉气冷，山屐藓痕浓。
自说秋来兴，时时梦远峰。
贺新郎
杨炎正（宋代）

十日狂风雨。扫园林、红香万点，送春归去。独有荼＿开未到，留得一分春住。早杨柳、趁晴飞絮。可奈暖埃欺昼永，试薄罗衫子轻如雾。惊旧恨，到眉宇。

东风台榭知何处。问燕莺如今，尚有春光几许。可叹一年游赏倦，放得无情露醑。为唤取、扇歌裙舞。乞得风光还两眼，待为君、满把金杯举。扶醉玉，伴挥尘。
次陈上舍韵
释善珍（宋代）

壮不封侯老背时，云山得意合忘归。
思鱼不肯歌长铗，射虎犹堪著短衣。
椽笔枉将修野史，阵图少试解棋围。
元龙心事应如许，何日相逢语入微。
上昭国水部从叔郎中
李洞（唐代）

极南极北游，东泛复西流。行匝中华地，魂销四海秋。

题诗在琼府，附舶出青州。不遇一公子，弹琴吊古丘。
郊庙歌辞。太清宫乐章。再上
佚名（唐代）

仙宗绩道，我李承天。庆深虚极，符光象先。

俗登仁寿，化阐蟺涓。五千贻范，亿万斯年。
苦寒行
乔知之（唐代）

胡天夜清迥，孤云独飘飏.遥裔出雁关，逶迤含晶光。

阴陵久裔回，幽都无多阳。初寒冻巨海，杀气流大荒。

朔马饮寒冰，行子履胡霜。路有从役倦，卧死黄沙场。

羁旅因相依，恸之泪沾裳。由来从军行，赏存不赏亡。

亡者诚已矣，徒令存者伤。
觉苑寺
施枢（宋代）

此是词人宅，名因后世传。
驿中存废井，桥下驻归舡。
一梦空尘迹，千年尚福田。
笔灵应剩馥，试为酌清泉。
山中
方岳（宋代）

剩斸荒寒地百弓，尽供弄月与吟风。
太平世界丰登外，小有洞天閒适中。
野服染成驼样褐，山花开到雁来红。
夕阳篱落谁呼唤，盂酒蹄肩赛社翁。
送晋原乔主簿
梅尧臣（宋代）

太守登车时，我病不能出。
遥期玩海棠，度险马屡叱。
唯畏行迈迟，恶欲及春日。
何为爱此花，曾非桃杏匹。
生红浓复浅，瘦蔕修且密。
湖傍几十树，雕盘拥新漆。
酒倾琉璃盆，月上欢未毕。
县官同远宦，簿领无督诘。
刻意咏芳菲，追补李杜失。
东阳社日泛舟观竞渡
朱松（宋代）

谁唤思家客，来为荡桨嬉。鬓华羞照水，雨意解催诗。

叠鼓飞文鹢，香鬟出短篱。醉归真梦觉，犹忆湔裙时。
送张次珊通政归湖北
左绍佐（清代）

已听斯人去，时危当奈何。三年同白社，六月渡黄河。

匹马关程远，惊蝉驿路多。我魂招不得，合眼是兵戈。
不言钱
章志宗（明代）

阮籍性嗜酒，嵇康不言钱。二公生颇异，谁云贤不贤。

我无嗣宗才，亦无夷甫权。懒向陌中走，秪爱山中眠。

酿泉成美酒，作诗成长篇。求道心是道，脩仙身是仙。

不蕲皇命召，须待玉音宣。何时出世间，骑鹤上青天。
證道歌 其一六一
释印肃（宋代）

默时说，说时默，佛祖妙机无法则。除非亲到此门中，棒头取正参方客。
词笑令（③崔徽）
秦观（宋代）

诗曰：蒲中有女号崔徽。轻似南山翡翠儿。使君当日最宠爱，坐中对客常拥持。一见裴郎心似醉。夜解罗衣与门吏。西门寺里乐未央，乐府至今歌翡翠。

翡翠。好容止。谁使庸奴轻点缀。裴郎一见心如醉。笑里偷传深意。罗衣中夜与门吏。暗结城西幽会。
清明诗
赵鼎（宋代）

乡书难附北归云，燕子犹寻旧主人。流水迢迢长念远，飞花糁糁又伤春。

向来轩冕非吾意，何处园林托此身。只有长歌一樽酒，暮年风味最情亲。
永别
王娇红（元代）

合欢带上真珠结，个个团圆又无缺。当时把向掌中看，岂意今为千古别。
边城听角·席箕风起雁
高骈（唐代）

席箕风起雁声秋，陇水边沙满目愁。
三会五更欲吹尽，不知凡白几人头。
千秋岭下
赵嘏（唐代）

知有岩前万树桃，未逢摇落思空劳。

年年盛发无人见，三十六溪春水高。
观音赞
释如净（宋代）

心尘脱落开岩洞，自性圆通俨绀容。
天子敬，龙之恭，不以为喜安然中。
郡斋秋夜即事，寄斛斯处士许秀才
杜牧（唐代）

有客谁人肯夜过，独怜风景奈愁何。边鸿怨处迷霜久，

庭树空来见月多。故国杳无千里信，采弦时伴一声歌。

驰心只待城乌晓，几对虚檐望白河。
梦惟可为余作山中草堂
郑善夫（明代）

天末梦君子，山中营我庐。江湖无利涉，家室且安居。

梅福机事早，郑虔生计疏。京尘今始便，骑马亦樵渔。
经喀尔沁部落
弘历（清代）

列帐沿冈道左迎，羊群马酪各将诚。亲藩众建堪同例，外域羁縻岂近情。

漫拟星辰环北极，也知稼穑望西成。百年化育皆先德，继绪心殷惕捧盈。
龙门八咏。渡水
刘长卿（唐代）

日暮下山来，千山暮钟发。不知波上棹，还弄山中月。

伊水连白云，东南远明灭。
和乐天秋题曲江
元稹（唐代）

十载定交契，七年镇相随。长安最多处，多是曲江池。

梅杏春尚小，芰荷秋已衰。共爱寥落境，相将偏此时。

绵绵红蓼水，飏飏白鹭鹚。诗句偶未得，酒杯聊久持。

今来云雨旷，旧赏魂梦知。况乃江枫夕，和君秋兴诗。
古意呈陈汉臣
陈亮（宋代）

郁郁涧底松，离离原上草。春风一吹拂，秀色相映好。

金商行素秋，滋蔓已枯槁。大材终不凋，且向岩壑老。

娟娟孤生竹，托根在别岛。枝干苦不长，风烟莫能扫。

寒暑更代谢，霜雪正倾倒。相期抱幽独，贞坚以为保。
岁除前二夕雨
王嘉禄（清代）

坐听疏钟歇，难为对酒情。残镫摇瘦影，寒雨入春声。

孤馆檐花落，空阶木叶平。闻鸡知夜半，雄剑向人鸣。
竹边
释文珦（宋代）

野性何曾计此身，老来方觉负初心。
故山无地堪栽竹，犹傍人家看竹林。
挽谙宣教秉二首
廖行之（宋代）

铭旌摇曳泪沾巾，为惜贤才生死分。
乐道喜陪今漫道，高文谁死共论文。
西湘岸脚送霜雨，明月岭头留暮云。
有子登科真不朽，它年勋鼎慰严君。
百字令 送蔼卿之毗陵
关锳（清代）

一肩行李，怪黄头抵死，匆匆催发。一角斜阳亭堠树，几阵晚潮流急。

画舫迟灯，金尊醉晚，到此真须别。开帆行矣，归期还是休说。

惟念泥枕支鬟，明灯索笑，惯了闲时节。见说鸳鸯湖上柳，犹有未销残雪。

第一休忘，题诗双管，更冒春寒捻。欲知相忆，天涯应有明月。
入江南境
弘历（清代）

袅袅东风拂面春，乘春鸾辂举时巡。江南至矣犹江北，我地同兮总我民。

祗廑观方怀保切，岂难解泽惠鲜频。更欣馀事寻文翰，秀丽山河发藻新。
雪
葛胜仲（宋代）

朔风一夕结层阴，奇货居来更易寻。器异山涛仍玉璞，坐无王衍亦瑶林。
过罗通守璋寓馆谈次有作三章 其三
姚燮（清代）

士夫鲜真识，每使风气愚。寻常注酒杓，操之为奇觚。

坦衣广市中，侧目多贩屠。改装跨疲马，自蹴羊肠迂。

昆虫亦思暖，六合无弃繻。煜煜怀中光，谁有招凉珠？

听君一席论，豁然开迷途。骄隼飞过城，抽汝金仆姑。
虞美人 南海禊集，未赴，补词
姚华（清代）

回波转绿催杯盏。酒簇亭阴煖。杏花时节又三三。最是旧时裙杏忆江南。

觚棱绕梦春犹在。老去愁如海。东风惆怅不开门。只恐液池杨柳正窥人。
浦城下水
宗渭（清代）

隔宵戒语过清晨，细雨枯逢出剑津。舟子下滩常斗水，估人遇险只呼神。

空门无我休言命，逝者如斯任此身。两岸鸟啼行不得，遍山红染杜鹃新。
车中
许月卿六（宋代）

路平正好坐车中，时有禽声山翠浓。
凭轼斜眸看法帖，开帘正面受春风。
夜卧中庭
丘葵（宋代）

一榻清风不用钱，卧看万里泬寥天。
明星落落才数十，孤月亭亭照大千。
但见衣襟如泼水，不知身世是何年。
可怜玉兔空辛苦，捣药终宵那得眠。
瑞鹤仙影 梅影
周祖同（清代）

影儿瘦极，高楼畔、凭他午夜吹笛。绮窗淡伫，前身恍见，者般寒寂。

春人悄立，替伊点宫妆粉额。认南枝、新巢睡鹤，衬得恁昏黑。

清浅横斜处，自遇逋仙，便多踪迹。石湖制曲，又姜家、暗香同拍。

渐觉模糊，料林下么蟾小侧。帐痕疏、水墨几笔，画不出。
新苔诗
庾肩吾（南北朝）

随潮染岸石，逐沬聚浮楂。徒令阿谷丽，停筐不汰沙。
九折岩
张声道（宋代）

酒送钟声随晚照，雨添竹色荐新凉。
栏干烛影水波静，帘卷杯深荷度香。
代答新人
陈樵（元代）

妾来咏柳三月初，美人未字杨柳枯。美人脉脉金芙蕖，不泣前鱼伤后鱼。

阿娇黄金不复馀，白头曲成银笔书。曲成未用银笔书，相如明日刺相如。
过郴阳巡道旧署留宿抚衙前双古松怅然有感
邓云霄（明代）

双松百尺并嶙峋，劲骨曾将傲吏亲。十载星霜存旧物，几番衙署换新人。

延年羡汝龙髯古，失意怜予鹤发新。珍重岁寒心不浅，路旁桃李易成尘。
送刘克让归汴中三首 其三
宋褧（元代）

玉树瀛洲总列仙，徒劳州县亦堪怜。趋庭不羡长安乐，还上河津画鹢船。
汉宫春 上巳
许嗣隆（清代）

杨柳飞花，看青春深矣，三月初三。暖风摇漾吹面，也觉微酣。

兰亭何处，过西湖、多少晴岚。休问那，流杯曲水，烟波还隔江南。

却忆佳人携手，趁绿浓红软，新试罗衫。园林未开芍药，情蕊空含。

添人惆怅，傍斜晖、垂柳毵毵。只好向、黄鹂声里，商量斗酒双柑。
王梦楼斋中夜话 其一
贾虞龙（清代）

举世包容久，诸公泛爱多。有怀宜对酒，无地敢悲歌。

抗疏钦刘向，轻身耻卞和。凉飙听淅沥，猎猎打枯荷。
越山秋兴二首
黎贞（明代）

太平风物盛南州，远水长天分外幽。商舶尽从沧海至，野樵多向白云游。

题诗富有边经笥，写景还誇顾虎头。更喜四彝归大统，边城无复再防秋。
题蒋崇德彝所藏明皇夜游图 其一
程俱（宋代）

燃膏飞控逐流光，露溢金盘乐未央。拟跨八龙穷辙迹，谁令一马向铜梁。
春秋战国门。田子方
周昙（唐代）

太子无嫌礼乐亏，愿听贫富与安危。

贱贫骄物贫终在，富贵骄人贵必隳。
沙路曲
李贺（唐代）

柳脸半眠丞相树，珮马钉铃踏沙路。断烬遗香袅翠烟，

烛骑啼乌上天去。帝家玉龙开九关，帝前动笏移南山。

独垂重印押千官，金窠篆字红屈盘。沙路归来闻好语，

旱火不光天下雨。
行住坐卧三十二颂
释印肃（宋代）

几番舒卷济群迷，马祖升堂百丈知。
由是那时通一红，而今收放莫令迟。
西湖八绝句 其六
柳如是（明代）

青芜烟掠夜凉时，落尽樱槐暗碧池。恨杀杨花已如泪，春风春梦又相吹。
费县
孔平仲（宋代）

途经古费邑，遗堞草莱平。东瞻龟蒙山，西望颛臾城。

弗扰以畔召，仲尼犹欲行。许由亦有冢，孑孑何独清。
长安贺晏相公生辰
黄庶（宋代）

衙鼓簪绅动，灵椿荐寿醪。
吾君合尧舜，此日降伊皋。
盘诰文章老，丹青事丛牢。
乃朝尊柱石，千里辍钧陶。
民即讴歌借，霖应梦寐劳。
秦人下车乐，远迩赋崧高。
留题因师院石楠花
释智圆（宋代）

阳和资万木，独此异群花。
映草惊残烧，临窗认晓霞。
色虽因雨减，势不逐风斜。
幸赖栽培力，繁枝斗日华。
别于鳞子与子相明卿十绝 其九
王世贞（明代）

褰裳去采汉江兰，日暮江深春水寒。欲寄一枝君自赏，傍人应作艾萧看。
春日游西湖
王十朋（宋代）

山色绿如染，湖光青似磨。峰高捧日久，波阔浸天多。

瑞气浮城阙，春光醉绮罗。能将比西子，妙句有东坡。
九重春色•春闺 
沈谦（清代）

正金钩低控绣帐，绛台尚摇银烛。莺睍睆、飞上碧桃枝，画帘薄、烛通朝旭。

又隐隐、递钥声相续。惊好梦、鬟敧堆线，争如我、怕见菱花，才一夜、暗销香玉。

妆成小立屏山矗。树荫朱栏，燕飞华屋。教人两眉频蹙。

看晴丝露蕊，时暗相触。

芳池水正溢。垂杨外、任倒了秋千，慵蹴泥素袜。石上红苔，倚翠袖、粉沾新竹。

漫书题、鱼茧半纸，泪湿凤罗千幅。岂伤春、常苦病缠绵，似三起三眠蚕熟。

斜日坠、愈增幽独。登小阁、目断云山万里，归期难卜。

倩杜宇、为我催促。蝶和蜂、尚惜韶光晚，抱花自宿。
予元祐六年六月罢著作佐郎除秘书丞是岁仲冬复除著作郎兼史院检讨复至旧局题屏
张耒（宋代）

庭树应如我，相逢益老苍。别来秋苦雨，但觉瓦松长。
挽同年程御史良用次见素韵二首 其一
边贡（明代）

有志经邦国，无忧及子孙。凄凉柱下史，慷慨殿中言。

发已生离白，声还死别吞。空山一杯酒，何日奠忠魂。
次韵行父舍人有感
李弥逊（宋代）

飘飘文采照螭头，袖手功名未肯要。
易水渡愁随一骑，春风只泪着又眸。
向来但遣淮阴将，异日宁论雍齿侯。
应笑江南夸仲父，规模才可限升州。
禅人并化主写真求赞
释正觉（宋代）

一切相空，其后之心。
一切心空，其后之相。
幽谷云生，寒潭月上。
应因缘平定二仪，了幻化森罗万像。
恰恰不疑，如指诸掌。
【商调】梧叶儿_赠龟溪医隐
张雨（元代）

赠龟溪医隐唐茂之（二首）
参苓笼，山水闲，好处在西关。放参诗瓢去，携将酒榼还。把酒倩歌鬟，休举似江南小山。移家去，市隐闲，幽事颇相关。刘商观奕罢，韩康卖药还。点检绿云鬟，数不尽龟溪好山。
九月晦斋宿太一宫都监姚高士示刘长翁及汤仲能诸公唱酬诗轴因和韵二首 其二
程公许（宋代）

孤云踪迹混风尘，蔼蔼阳和满一襟。招得鸳班同胜赏，肯教牛铎嗣清音。

庵当黛面雪霜峭，洞锁玉台烟雨深。何日与师携手去，胎仙同看舞琴心。
月夜接友人书
赵公豫（宋代）

湖水春来泛碧波，伊人暌隔怅如何。梅花著露香还艳，竹叶临如色自和。

形影莫亲凭梦寐，中情频写寄诗歌。鱼书忽喜今宵到，复值堂前好月过。
嘉陵江舟中三绝
洪咨夔（宋代）

东风吹老地棠花，燕子归来认得家。
茅屋石田浑好在，白头何苦尚天涯。
金缕曲 悼景姜姊
韵芳（清代）

姊妹花催折。怪朝来、杜鹃枝上，声声啼血。回首斑衣同戏彩，频声依依朝夕。

忽唱到、阳关三叠。呜咽临歧无别语，但牵裾、预把归期说。

从前事，定还忆。

可怜两载嗟离别。最伤心，当年分袂，竟成永诀。碧落黄泉穷欲遍，万一梦魂相值。

怕梦里、幽明又隔。尔我神情相肖甚，对菱花、痴把君容觅。

连宵雨，伴侬泣。
谢郑如晦饷酒诗
高斯得（宋代）

渊明久闲居，欲酿苦无秫。
萧条倚东篱，目断杯中物。
可以王荆州，白衣来扣寂。
高情属天云，于今照方策。
我穷交旧绝，门外无行迹。
旧时如海肠，辙鲋等枯涩。
谁怜东溟臣，西江分一滴。
嗟哉子立贤，肯念黄州客。
清酒冬百壶，昔酒夏千石。
陶然北窗下，但觉天地窄。
东西高虽异，南北郑能一。
感荷吾子德，酬报乏珪璧。
但诵昌黎诗，以谢郑群锡。
高宗郊祀前朝享太庙三十首 其六 皇帝再盥洗用《乾安》。
郊庙朝会歌辞（宋代）

盥至于再，洁诚愈孚。帝用祗荐，灵咸嘉虞。腾歌胪欢，会于轩朱。

观厥颙若，受福之符。
模颜真卿自书告身因题 其一
弘历（清代）

漫将筋骨议前贤，朱诰裴诗只廓填。却笑刘泾珍背纸，岂知徐俟得真传。
次韵月明德经历游茅山冷泉涧
陈镒（明代）

荦确山中径，徐行暂卸鞍。藓青粘屐冷，松翠滴衣单。

石窦留云湿，岩泉泻月寒。语来天已夕，归步向盘跚。
银树道上客怀
董嗣杲（宋代）

舟绝顾城湖，始知泊银树。
脚夫亟装担，顿足跋涉惧。
水行困弊舟，陆出藉芒屦。
望远有异观，山水陶兴趣。
太息足力疲，趁程眠日暮。
高价租蹇驴，意欲代吾步。
破舆不忍登，恐负看山眼。
遥程入荒夐，栈道践{山蹇}{山產}。
蹇载亦徒劳，登顿资笑莞。
气馁不足苏，只得仰酒盏。
暂免极寒侵，围春想歌板。
何当位经纶，尽把凹凸划。
吴山寓舍柬端木鹤田先生
曹应枢（清代）

笙歌晨夕听吴趋，湖海元龙气未除。文簟风生秋说剑，高斋烛未夜投壶。

吟情浙水涛飞雪，归梦苕溪月满湖。吾欲相从琴啸侣，不知曾许入林无。
视田五首赠八弟无斁
晁补之（宋代）

居贫废文字，铫鎒学苦耕。
怪子独伶俜，久与地力争。
苦耕又不时，狐虺日纵横。
高原一释耒，叹息心怦怦。
别曲
朱柔则（清代）

三载饥驱走路歧，一春风雨倍凄其。黄金最是无情物，长使深闺怨别离。
回文体二首
胡仲弓（宋代）

红花濯锦织前山，日暖啼莺春昼閒。
空院古廊风寂寂，僻居幽谷水潺潺。
宫移旧曲新翻谱，酒晕浓愁浅带颜。
同调赋诗吟思苦，匆匆急递走囊悭。
小阁
高似孙（宋代）

料理闲如旧，依还略似家。
自添磨砚水，多买入瓶花。
有客谈游墅，催奴设赐茶。
悠悠江海意，风雪满兼葭。
瑞香花新开五首
杨万里（宋代）

短短熏笼小，团团锦帊围。
浮阳烘酒思，沉水著人衣。
抹利通家远，楠花具体微。
春愁浑瘦尽，别有瘦中肥。
凤凰台上忆吹箫 送江阴高少参舜穆
夏言（明代）

天末凉风，蒹葭秋水，归人独上兰舟。正长空雨霁，残暑全收。

遥想澄江如练，碧山堂、水竹深幽。堪乘兴，观澜小阁，曲枕书楼。

难留。冥鸿天远，厌长安尘土，不似沧洲。有大观亭子，海阔云浮。

惟念故人千里，同明月、相望夷犹。知音少，如公有几，大雅风流。
某为府曹伏蒙吴先生以诗见寄谨依韵奉酬
强至（宋代）

瘦马风埃里，萧疏分亦安。
閒趋京兆尹，冷甚广文官。
锦绣颁诗句，松筠映岁寒。
天边师坐阔，南望只长叹。
到官病倦未尝会客毛正仲惠茶乃以端午小集石
苏轼（宋代）

我生亦何须，一饱万想灭。
胡为设方丈，养此肤寸舌。
尔来又衰病，过午食辄噎。
缪为淮海帅，每愧厨传缺。
爨无欲清人，奉使免内热。
空烦赤泥印，远致紫玉玦。
为君伐羔豚，歌舞菰黍节。
禅窗丽午景，蜀井出冰雪。
坐客皆可人，鼎器手自洁。
金钗候汤眼，鱼蟹亦应诀。
遂令色香味，一日备三绝。
报君不虚授，知我非轻啜。
寻胜
赵汝燧（宋代）

老子携筇杖，小童挑酒壶。遍寻泉石胜，引路倩樵夫。
酬李新恩惠竹杖
释智愚（宋代）

一枝苍玉寄宵人，远胜邛州九节纹。
添得老来山水兴，指空敲石看飞云。
齐州史君学士有游山诗学官诸生咸和史君又有诗二章赠之以刻石摹本示予因次韵 其二
刘攽（宋代）

终日尘劳駷辔还，乍临清济看群山。飞来独鹤应知倦，过去长云本自閒。

开国东西誇十二，待贤季孟哂中间。吟君诗句心萧散，旧观神明觉顿还。
暗香
危西麓（宋代）

梢，开花繁艳，兵後流落人间。对花泫然承脸而赋

馆娃艳骨。见数枝雪里，争开时节。底事化工，著意阳和暗偷泄。偏把红膏染质，都点缀、枝头如血。最好是、院落黄昏，压栏照水清绝。

风韵自迥别。谩记省故家，玉手曾折。翠条袅娜，犹学宫妆舞残月。肠断江南倦客，歌未了、琼壶敲缺。更忍见，吹万点、满庭绛雪。
海上杂诗 其三
陶育（清代）

广开马路接毬场，高飏红旂号富强。此地已成罗刹国，尚言高阁是天堂。
牛尾狸二首 其二
朱松（宋代）

物生甚美世所忌，吹息雪中成祸胎。汤帆卯杯频下箸，江南归梦打围来。
苦寒行
曹叡（魏晋）

悠悠发洛都。
茾我征东行。
征行弥二旬。
屯吹龙陂城。
顾观故垒处。
皇祖之所营。
屋室若平昔。
栋宇无邪倾。
奈何我皇祖。
潜德隐圣形。
虽没而不朽。
书贵垂伐名。
光光我皇祖。
轩耀同其荣。
遗化布四海。
八表以肃清。
虽有吴蜀寇。
春秋足耀兵。
徒悲我皇祖。
不永享百龄。
赋诗以写怀。
伏轼泪沾缨。
借张宪韵述怀呈东畎先生
施枢（宋代）

早起看秋意，山前深未深。
水香飘远渚，晴色上平林。
风雨一双鬓，江湖万里心。
何期来此地，时作短长吟。
春夜孤坐三首
杨万里（宋代）

儿女齁齁鼻息声，虚堂谁伴一先生？
春寒夜静灯花落，数尽残更睡不成。
句
晏殊（宋代）

买得梧宫数亩秋，便追黄绮作朋俦。
偶书
方回（元代）

忽明诗眼一萤飞，夜读楼头暑暂微。
多醉少醒忘世故，易消难暂察天机。
郭中令考书廛隐，公冶暂篇过古稀。
正尔山林可投老，果何所恋不思归。
扬州留一上人
吕本中（宋代）

日日东风吹客衣，小园春在掩芳菲。残花过雨飘零尽，好鸟穿林自在飞。

往事虚成采薇瘦，故人频有食言肥。知公未厌西行晚，且伴江船缓缓归。
题陈御史苍厓舞凤竹乃仲昭笔也
韩雍（明代）

𤨵𤨵葆羽上青霄，叫断苍梧路转遥。夜半天风弄明月，不知何处正吹箫。
送子谨叔 其四
杜范（宋代）

少小从君游，忽已各壮年。蒙铜未披发，忧孽故熏煎。

羡君怀利器，吾宗秀而贤。刮摩尽结实，涵揉归本源。

圣处猛自力，人物方渺然。
袁州府宜春台四绝 其三
王守仁（明代）

持修江藻拜祠前，正是春风欲暮天。童冠尽多归咏兴，城南兼说有温泉。
送茹懋集山人还乡二首 其一
孙继皋（明代）

辞家日以久，归骑逼微寒。作客风尘倦，依人道路难。

行歌劳陟屺，持赠托纫兰。别去空相忆，深杯此夜残。
送汪扶晨奉吴山大师灵龛返葬黄山 其一
屈大均（明代）

君家主政事真乘，日夕焚香礼孝陵。一代遗臣金粟佛，三朝高士雪庵僧。
书叹七首 其四
戴表元（宋代）

袁弟豁达人，陈兄静默士。平生少附丽，颇与同忧喜。

迩来怪事发，谈笑不可拟。一为脱渊鱼，一为坠柯蚁。

吁嗟其奈何，天运固如此。
秋日洛阳官舍寄上兄部家兄
窦牟（唐代）

洛阳归老日，此县忽为君。白发兄仍见，丹诚帝岂闻。

九衢横逝兄，二室散浮云。屈指豪家尽，伤心要地分。

禁中周几鼎，源上汉诸坟。貔虎今无半，狐狸宿有群。

威声惭北部，仁化乐南薰。野檗饥来食，天香静处焚。

壮年唯喜酒，幼学便诃文。及尔空衰暮，离忧讵可闻。
题华林书院
贾黄中（宋代）

旌阳旧山曲，书室构山前。
景物尘埃外，轩窗树石边。
宁惟集儒业，兼恐混神仟。
百行家门最，宜当世有贤。
和林和靖先生梅韵
胡铨（宋代）

一年佳处早梅时，钩引清风巧钓诗。
未分霜冷禁瘦朵，渐看春入奈愁枝。
晚尤奇特怜无伴，夜更分明不可私。
冷落更须凭酒暖，从今邹律未消吹。
含羞草
张若霳（清代）

萱花自昔可忘忧，小草如何却解愁。为语世人休怪诧，风情太甚要含羞。
汉宫春
谭处端（元代）

自慕贫闲，便摧强挫锐，柔弱和光。尘缘顿舍，慧烛朗爇灵房。

七门返照，用七宝、密密铺妆。擒猿马，邪生智巧，锻炼列另端行。

清净自然守守，守无为常善，一炷心香。平康宴乐，玉液酬泛琼觞。

云朋霞友，笑喧哗、金玉玎珰。人去后，云收雾敛，澄澄月满虚堂。
泊皋亭山下
方回（元代）

草草供行役，奇奇就苦吟。
饭迟缘共灶，舟窄仅容衾。
稍冷天须霁，将明夜已深。
江湖四十载，空负一生心。
游上方山
方昂（清代）

悬崖忽撒手，寂历道心生。一榻低眉坐，诸天合掌迎。

风箫来梵呗，仙磬识禽声。月印千潭水，分明澈底清。
咏怀古迹
余怀（清代）

簇簇人闻马粪香，江东风俗美诸王。
莫言此巷无寻处，处处皆成马粪场。
浪淘沙·杨花
李雯（清代）

金缕晓风残，素雪晴翻，为谁飞上玉雕阑？可惜章台新雨后，踏上沙间。
沾惹忒无端，青鸟空衔，一春幽梦绿萍间。暗处销魂罗袖薄，与泪轻弹。
华阳道士朱尊师
胡宿（宋代）

阆苑花边醉，知君是谪仙。姓名金简上，官职玉台前。

碧海三奇药，青梯尺五天。祇愁腾踏去，相望隔芝田。
文殊问疾赞
释宗杲（宋代）

居士何曾病，是病因问有。
两眼对两眼，世医咸拱手。
挽刁景纯二首 其二
刘攽（宋代）

延陵君子墓，南极老人星。自古称遗爱，斯文重典刑。

一生隆许与，五福最康宁。逝矣俱陈迹，临风祇涕零。
禁中赏芍药口占
曹勋（宋代）

千壶芍药霭祥云，一部箫韶合曲新。
三圣临轩听歌舞，端知造物款留春。
过招贤渡
杨万里（宋代）

归船旧掠招贤渡，恶滩横将船阁住。
风吹日炙衣满沙，妪牵儿阁投店家。
一生憎杀招贤柳，一生爱杀招贤酒。
柳曾为我碍归舟，酒曾为我消诗愁。
四景
释慧空（宋代）

野阔烟迷树，江清水学天。
白鸥盖具眼，终日老人边。
句
郑亿年（宋代）

人逢岁稔家馀粟，地近岭南冬不冰。
次陆务观韵
宋甡（宋代）

欲求平易多成拙，稍涉新奇却未工。
得句直须参造化，此身何必计穷通。
宜兴林尉山父巢仙亭二首 其二
孙觌（宋代）

且可浮沉随俗里，更将强健斗尊前。悬知天上多官府，盍向人中作地仙。
颂古三十一首
释梵琮（宋代）

柳色重重翠作堆，豁开三径不纡回。
门前是旧时底，付与渊明归去来。
次前韵赋隐居二首
方回（元代）

举世纷如自泊如，荒园僻巷闭门居。
总干和鼎非吾事，啖茹燃萁不愿余。
林下一声蝉噪处，山间十日雨晴初。
空阶剩放苔痕长，始信先生屐齿疏。
导引·清都未晓
佚名（宋代）

清都未晓，万乘并驾，煌煌拥天行。祥风散瑞霭，华盖耸，旗常建，耀层城。四列兵卫，爟火映、金支翠旌。众乐警、作充宫庭。皦绎成。绀幄掀，衮冕明。妥帖坛陛霄升。振珩璜、神格至诚。云车下冥冥。储祥降嘏莫可名。御端阙、肸号敷荣。泽翔施溥，茂祉均被含生。
蟋蟀
黄渊（明代）

蟋蟀繁秋思，鸣音切动人。来因贫士宅，一托岁寒身。

芳草歇还绿，华颠矩不春。风霜满天地，吾亦欲烟墐。
别无念禅师 其三
邹元标（明代）

半生皮骨走红尘，回首杨朱倍怆神。老去垂缰今已晚，出门有路即通津。
偈一百二十首 其六十八
释怀深（宋代）

今年两次逢端午，不须更打划船鼓。金刚门外笑呵呵，一夜通身汗如雨。

汗如雨，不须言，犀牛扇子亦陡然。旧山多积雪，归去是何年。
水调歌头 赵北口作
陈维崧（清代）

忽复出门去，万事总由天。难忘只有烟水，永不罢相怜。

此地燕南赵北，尽日黄尘白草，那抵旧溪山。讵料故乡景，陡落笋舆前。

鄚州镇，大沽口，水云宽。空明浩淼，碧筱红蓼满汀湾。

也有鱼羹莲米，安得笛床茶臼，水阁两三间。卧听吴娘橹，带暝唱歌还。
咏张諲山水（末缺）
李颀（唐代）

小山破体闲支策，落日梨花照空壁。

诗堪记室妒风流，画与将军作勍敌。
待胡少张王叔举二孙婿致语口号
史浩（宋代）

郁葱佳气霭鄞川，剩说侯门得二贤。天下中庸追远躅，江东俊秀踵遗编。

歌喉睍睆莺同丽，舞袖翩翻蝶共妍。行看联名登虎榜，亲闱归侍綵衣鲜。
虞美人
沈端节（宋代）

卧红堆碧纷无数。春事知何许。班班小雨＿梨花。又是清明时候、不归家。

伤春减尽东阳带。人道多情杀。青春留下许多愁。分付与君今夜、一齐休。
蝶
张明中（宋代）

揽得风光忘却愁，千葩万蕊恣追游。
香须点染黄金湿，小翅轻翻白玉柔。
舞态恨渠春昼短，狂情不管好花羞。
腻酥绛雪都相识，莫向红窗绣室休。
江上有怀
秦瀛（清代）

江波如此深，此是故人心。携我江边梦，听君膝上琴。

调高风易江，音苦月先沈。太息《广陵散》，相思枫树林。
诸罗署中夜坐占示义儿
方世泰（清代）

轻云如縠掩残晖，向晚凉风动葛衣。木叶渐凋霜未降，社钱才敛燕初归。

苦空禅早闻三昧，隐见星休问少微。客里无书成寂寞，流萤底事破窗飞。
阳关引 秋居简河阳李子燮王夙夜诸子
丁澎（清代）

归到柴桑境。负郭虚三顷。东枝鸲鹆西枝落，愁何定。

念候芭载酒，难问岷阳径。听竹扉、小雨飒飒敬槐影。

莳药归、惟见松鼯抱尘甑。坐久夕阳外，山未暝。野烟丛处，昏鸦送、半窗冷。

有乌皮几在，长对蒿华凭。正俛思旧友，落月覆苔井。
端平二年端午帖子词·皇帝阁
洪咨夔（宋代）

登进英才追庆历，开延正论踵咸平。
朝廷有道长如此，拜赐宫衣信是荣。
减字木兰花 赠徐君猷三侍人：庆姬
苏轼（宋代）

天真雅丽。容态温柔心性慧。响亮歌喉。遏住行云翠不收。

妙词佳曲。啭出新声能断续。重客多情。满劝金卮玉手擎。
芍药诗
王禹偁（宋代）

牡丹落尽正凄凉，红药开时醉一场。
羽客暗传尸解术，仙家重爇返魂香。
蜂寻檀口论前事，露湿红英试晓妆。
曾忝掖垣真旧物，多情应认紫微郎。
摸鱼儿 春恨
陈霆（明代）

竟因循、清明过了，依然春恨如旧。落花狼藉重门闭，长是恹恹中酒。

从拆手。最苦是、断肠院落黄昏后。风狂雨骤。更燕子无聊，杜鹃有怨，添上个消瘦。

寻春约，惆怅参差难就。韩香犹在襟袖。绿阴啼鴂章台路，疏了傍花随柳。

还念否。嗟两地、云轻雨薄空回首。音书未有。莫去问鳞鸿，山长水远，知在甚时候。
醉歌行赠定海守禦江将军
乌斯道（明代）

三年不见江将军，离愁远杂春山云。今岁江城忽相见，秋水还如旧时面。

将军昔隐徽山中，仗剑一起无英雄。云飞电走得真主，永新坐挹溪楼风。

我在鄞江伴鸥鹭，鸥鹭深怜发垂素。不期遥听石龙吟，又复栽花永新去。

咫尺偶同云影间，将军正值弓刀閒。我虽官事日如垒，有琴只为将军弹。

星石光摇水西柳，林泉气接天边山。东山松覆老僧榻，南华月浸仙人坛。

每将俸米换春酒，到处追欢不论斗。欢娱未尽相知心，鸿燕谁知各分首。

将军超擢鄞江行，我被迁谪居濠梁。鄞江是我钓游处，我反不得归故乡。

清流关上车折轴，杨子江中浪如屋。音书阻绝可奈何，毛骨无由化黄鹄。

昨荷天恩放归里，再见将军喜中喜。旷达之士忘升沈，酒醉清风复相似。

鄞江娟娟照胸臆，江上群峰翠岚滴。汀鸟渚花催往还，早暮扬舲信潮汐。

嗟哉我今空白头，将军建立功名秋。只恐飞腾九霄去，寸心千里还悠悠。
被旨还阙训答诸公韵三首 其二
刘挚（宋代）

湘南窃食汉盐官，长记灵烟魏阙端。隙过白驹三岁月，萍漂沧海一孤寒。

九重宽宥环初赐，万里归心斗欲干。常愧主恩深未报，慨然真喜脱囚冠。
别同年王绣衣集句 其三
何乔新（明代）

杨柳青青江水平，别时相顾酒如倾。

何当共剪西窗烛，更与慇勤唱渭城。
鹧鸪天
晁端礼（宋代）

壁水溶溶漾碧漪。桥门清晓驻鸾旗。三千儒服鸳兼鹭，十万犀兵虎与貔。

春服就，舞雩归。四方争颂育莪诗。熙丰教养今成效，已见夔龙集凤池。
载效唐律二解兼寄弘甫夏君 其一
唐桂芳（明代）

莫笑儒官鸡肋微，精庐相对水云西。读书篷底春雨细，别酒楼云夜月低。

鹦鹉醉时丹荔熟，鹧鸪啼处落花迷。白云故旧如相问，半纸新诗亦懒题。
夜读元容良臣登云阁上旧轴因走笔作诗以寄二公
欧阳澈（宋代）

登云阁上二诗仙，不共凭栏仅一年。耳冷高谈增企仰，目惊健笔忆攀缘。

挼蓝环翠应依旧，转毂流光已屡迁。秖忆醉吟风月处，数竿修竹带轻烟。
瑞香花新开五首
杨万里（宋代）

馨德潜丘岳，春风是德还。
新从众香国，移种洞庭山。
孤韵真无对，千花忧莫攀。
骚经吾欲续，谱入芷蘅间。
梧峰夕照
谢天与（明代）

木落江空日已斜，半山红影半山霞。更兼寒带梅花角，送入苍茫闪闪鸦。
思西弟
刘黻（宋代）

栖栖梅岭下，禁足老僧如。
白发双亲泪，青灯一纸书。
应门犹看汝，强饭莫思予。
何事成乖隔，低头愧荷锄。
慰戴三病
释函可（明代）

三日不相见，惊闻伏枕忧。尪羸力已竭，号泣意无尤。

未识趋庭乐，弥深陟屺愁。春残风尚劲，珍重夜添裯。
到常清寺予哲师三绝
王炎（宋代）

古井寒泉久不波，岂贪好梦到南柯。
夜来雨过岩花落，好鸟留春自啸歌。
诸暨休日偶书
黄溍（元代）

一室萧然似冷官，更无车马驻江干。天清不断丝丝雨，春浅犹江阵阵寒。

公事痴儿何日了，云山图画要人看。轻风正满微黄柳，谁与相从试凭栏。
高人
舒岳祥（宋代）

云日弄轻霠，前溪给缓寻。
燕翻红雨乱，莺出翠微深。
迥矣苏门啸，怀哉梁父吟。
高人不可见，谁见此时心。
别常征君
杜甫（唐代）

儿扶犹杖策，卧病一秋强。白发少新洗，寒衣宽总长。

故人忧见及，此别泪相忘。各逐萍流转，来书细作行。
立夏日有感
刘基（明代）

朝且天宇清，逍遥步庭除。温风自远至，绿树嘉有馀。

登高展遐自，万象各以舒。念此客行久，感彼时节徂。

退食耻尸素，进思愧庸驽。仰视日月高，俯察川原纡。

愿欲凌风翔，周流观六虚。天路脩且阻，惜无奇肱车。

倚松玩悬萝，藉茅想连茹。公叔实尚贤，宁武不能愚。

何当脱尘鞅，归卧园田居。
答樊云门踏月之作
郑孝胥（清代）

酒罢各引去，初月犹在西。且谈且徐步，馀兴如忘归。

楼台隐星且，林影纷路歧。夜色使人幽，幸无车马驰。

谁知道旁客，寥寥皆孑遗。樊山素斗健，万户比千诗。

左叟能作达，闻歌情稍移。我亦耽行吟，意行从所之。

海滨聊可避，莫辨望与夷。清景良易失，追摹记分携。
震山岩
李觏（宋代）

鲜日媚晴霭，泉石闽融融。酒未醴于春，揖翠迎春风。

坐映圭璧秀，六合开情悰。昔人袖全璞，傲睨追冥鸿。

里闾味前尘，慨慕滋无穷。蓄蕴非一身，出处固异同。
山中寄翁卷
徐照（宋代）

忽看春至复春还，门外烟云没野间。
吟有好怀忘瘦苦，贫多难事坏清闲。
柳花未散色全绿，杜宇乍啼声更蛮。
闻道扫松溪雨后，梦随溪雨到岩关。
赠致政葛侍郎
黄裳（宋代）

金带慵腰便退居，高閒吟思满江湖。一头黄发真元老，两郡朱幡更大夫。

世事荣枯閒似梦，道经舒卷静如愚。延平遗爱今犹在，一片棠阴入画图。
和潘倅通甫游狼山寺三首 其二
韦骧（宋代）

参天云木覆危冈，下瞰丛林释氏坊。图按古今询露井，水分淮氏看风樯。

清才得景吟还健，浩气登高力更强。公暇此游真可乐，纷纷何算少年场。
浊水求珠
项斯（唐代）

灵魄自沉浮，从来任浊流。愿从深处得，不向暗中投。

圆月时堪惜，沧波路可求。沙寻龙窟远，泥访蚌津幽。

是宝终知贵，唯恩且用酬。如能在公掌，的不负明眸。
郭别驾秋日行县奉寄一首
毛滂（宋代）

秋壑相迎故出奇，便应到处小迟迟。
不妨簿领纷遮眼，未碍岚光秀入脾。
小睡宁寻儿女梦，新诗定写水云姿。
旧巾垫角风流在，何许杉篁暮雨时。
句 其一
陈轩（宋代）

插尽黄花君上路。
牵牛织女
文同（宋代）

桂阳有仙人，姓成名武丁。
朝为堕人世，人惟识其形。
一日语其堕，吾将返青冥。
乃曰此七夕，上天呼群灵。
织女欲渡河，暂诣牵牛星。
诸仙尽还宫，天路罗云軿。
吾亦向祈召，当往不得停。
堕问何时还，答云三千龄。
明日失丁在，恍惚迷所经。
后世凡此节，儿女喧家庭。
纵横具鍼缕，花果排甘馨。
贪巧但云得，欲寐曾莫宁。
俗尚每怪妄，吾言谁见听。
涿州
吴锡麟（清代）

北地多乔野，繁华数此乡。雄心怜督亢，佳气出楼桑。

日下黄图盛，云边紫塞长。莫夸黄帝战，逸事任荒唐。
桂州黄潭舜祠
宋之问（唐代）

虞世巡百越，相传葬九疑。精灵游此地，祠树日光辉。

禋祭忽群望，丹青图二妃。神来兽率舞，仙去凤还飞。

日暝山气落，江空潭霭微。帝乡三万里，乘彼白云归。
冬日
陆游（宋代）

故里躬耕後，颓龄耄及前。
开门无客至，得句有僧传。
忽忽身如梦，迢迢日似年。
会当乘小雪，夜上剡溪船。
南斋竹三绝
苏辙（宋代）

里中佳客旧孙陈，我自疏慵不见人。
目倦细书长掩卷，心游法界四无邻。
题文州安静堂
吕宜之（宋代）

峡束秋空一线青，万山深处长官厅。
此常虚旷无馀物，面面为开碧玉屏。
东归别常修
罗隐（唐代）

六载辛勤九陌中，却寻归路五湖东。名惭桂苑一枝绿，

鲙忆松湖两箸红。浮世到头须适性，男儿何必尽成功。

唯惭鲍叔深知我，他日蒲帆百尺风。
方寿父赠桂珠篇
吾丘衍（元代）

嫦娥采香广寒陌，兔杵摇空响秋碧。染香拂天移素烟，捣碎黄金失金色。

五丝绕环云纚纚，玄珠联翩出秋水。天风羽衣生晚香，兰叶枯寒九华佩。

仙人骑羊白山下，招手蓬莱促烟驾。树边吴质未全醒，粉霞绶冷花飘零。
予酷爱桂香置两枝于萧寺之寓室日出不得对花夜归月影在窗撒灯清坐为赋二十八字
陈文蔚（宋代）

惜香故剪碧云枝，却负花香花有辞。为辍清眠陪永夜，月窗相对恰相宜。
早发新塘浦向广州东山舟中作
陈恭尹（清代）

寡出春已生，多愁老先及。穷檐思良友，冻浦命朝楫。

依依海日上，稍稍寒霏入。物象交晦明，峰云屡开阖。

火田赤尚烧，水岸青犹湿。秀色兴远林，芳华冒平隰。

去目方屡延，归流一何急。前禽如退飞，昔屿乍遗粒。

菱蔓或浮没，石窍有呼吸。伤哉逝川叹，恸矣岐途泣。

百年曾几何，三十未能立。
张几仲被 其六
苏过（宋代）

与君期岁寒，穷坚老当壮。相从茅茨下，不羡凌烟上。

仲由志亦陋，伤哉生无养。岂知众所忧，箪瓢有佳况。
赠曹郎中崇贤所居
李洞（唐代）

闲坊宅枕穿宫水，听水分衾盖蜀缯。
药杵声中捣残梦，茶铛影里煮孤灯。
刑曹树荫千年井，华岳楼开万仞冰。
诗句变风官渐紧，夜涛舂断海边藤。
观傩
李弥逊（宋代）

宝历迎新露荚残，水日宫殿晓光寒。
日陪仟仗温风转，云护神驱瑞霭盘。
苇戟载颁均帝祉，桃弧一射致民安。
威容曾许云中见，又对彤墀得细看。
句 其一
徐似道（宋代）

煖分煨芋火，明借绩麻灯。
南山赠孙明复先生
石介（宋代）

我来南山兴感悲，万物纭纭宰者谁。
众材丛卑无奇姿，直辕曲轮皆所宜。
大木磊磊节干奇，撑岩拄谷无处施。
我愿天子修明堂，坐朝诸侯会四夷。
柱要十围栋百尺，日责匠石搜访之。
千人用斧万人拽，大根斫断山崩欹。
五州追牛十县丁，载送上都天子怡。
轮般骇汗工倕走，有目未省曾观窥。
黄帝合宫尧衢室，周制九筵虞总期。
听政朝夕有攸处，阖门左右咸以时。
天子拱手四辅立，坐致四海为雍熙。
不用直弃用即大，短辕曲轮尔胡为。
登澧州驿楼寄京兆韦尹（尹曾典此郡）
杜牧（唐代）

一话涔阳旧使君，郡人回首望青云。

政声长与江声在，自到津楼日夜闻。
登金紫阁访上人次韵
张溥（明代）

石壁青宜赏，松台迥可寻。客飞亭午舄，钟落上方音。

色相岩花瘦，依微野树阴。无缘莫扣扣，留咏觉萧森。
城南 其二
谢逸（宋代）

长恐归时已闭关，西坛虽好敢盘桓。可怜月夜杉松影，输与沙鸥野鹤看。
十二月二日夜梦游沈氏园亭
陆游（宋代）

城南小陌又逢春，只见梅花不见人。
玉骨久成泉下土，墨痕犹锁壁间尘。
和丹客林公
曹勋（宋代）

自念老境今枯杨，徒顺和辈求药方。
颇闻大药性炎燥，如燎于原其中藏。
是非海里石鼎煎，大药何适求云仙。
但传钟吕有妙旨，著在诗曲成华编。
诵之如射必中的，坚然不朽贯金石。
内外悉云妙在丹，吐纳何尝及津液。
此事知有行则差，种麻安得豆有芽。
北辕适楚每自失，复似入海欲算沙。
岂惟阮籍途穷哭，录录尚念太仓粟。
水云难访我辈人，风期讵知晋江客。
三百字与五千言，一指便到玄牝门。
它年肯约移玉趾，焚香促膝为细论。
浩气收还质无槁，有待斯言能却老。
小筑云卧天台山，再挂此冠供汛扫。
颂古二十六首
释嗣宗（宋代）

乌龟三眼红如火，一角麒麟快似锥。
土宿夜游南赡部，泥牛脚下火星飞。
送岳阳陈倅秩满还朝八首
廖行之（宋代）

岳阳古建郡，不但楼观雄。
英英范公记，百世扬清风。
斯文行益远，雅意言非空。
怀哉久登临，所期忧乐同。
贤者之孝二百四十首·君陈
林同（宋代）

为尔有令德，存心孝且恭。
推之施有政，往矣尹兹东。
上元
项安世（宋代）

月华未上鼓声喧，又向山阴过上元。
五岁镜湖才一熟，今年灯市始应烦。
留连昼景通三夜，呼吸阳和达九门。
游客不知千古意，看人看火漫奔奔。
雨中偶成
胡宏（宋代）

春来连日雨沉沉，撩我襟怀转不禁，
布谷蜀来知有意，长虹吴下故为淫。
梅香白转千门玉，柳色黄深两壁金。
此景若人真会得，东风谁是不知心。
芳洲先生挽词
徐瑞（宋代）

宇宙灵光在，山川爽气销。天公夺此老，人望绝今朝。

蚤岁收名第，华章烂庆霄。晚成端有待，颖出一何超。

风浪鳌山动，烟尘翠水遥。退藏工用拙，小试略舒翘。

讲学重师席，咨谋赞使轺。奇书萃钟鼎，雅道播咸韶。

椟美谁能贾，知音不恨焦。瓜园秋寂寞，梅径雪萧条。

丘壑情深重，功名意自消。春晖娱寝膳，夜雨乐朋僚。

老走违时好，深心托久要。共期采杜若，几度寄兰苕。

每疾浮文陋，还惊末俗浇。颓波回渺渺，古韵振寥寥。

旧梦南柯蚁，英魂东海潮。凄凉留笔冢，零落付诗瓢。

戏墨人争购，遗编手自标。神交惟宋玉，哀意寓三招。
戏事
朱翌（宋代）

相逢多戏事，聊以度长年。
间出诗联句，时因酒合钱。
歌狂无所择，棋胜亦欣然。
龌龊好苟礼，逡巡不敢前。
屈翁山见过二首 其二
陈恭尹（清代）

酒浊不可饮，弦悲难重陈。平生废蓼莪，念子有老亲。

虽无爵与禄，色养逾八珍。胡风自西来，四海同其尘。

枭獍言大孝，乌哺为不仁。勉哉反古道，独立如披榛。

葵花虽不实，犹能安其根。君子垂令名，所以扬二人。
水调歌头（似之、申伯、叔阳皆作，再次前韵）
李纲（宋代）

物我本虚幻，世事若俳谐。功名富贵，当得须是个般才。幸有山富云水，造物端如有意，分付与吾侪。寄语旧猿鹤，不用苦相猜。

醉中适，一杯尽，复一杯。坐间有客，超诣言笑可忘怀。况是清风明月，如会幽人高意，千里自飞来。共笑陶彭泽，空对菊花开。